አፍሮ-ዓረብ የትብብር ጉባዔ ገቢራዊ አጀንዳዎች ላይ ትኩረት መስጠት አለበት-ጠቅላይ ሚኒስትር ኃይለማርያም
አዲስ አበባ፤ ሐምሌ 26/2005 (ዋኢማ) –  የአፍሮ-ዓረብ አገሮች የትብብር ጉባዔ የውሳኔ ሃሳብ ከማውጣት ባሻገር ገቢራዊ በሚሆኑ አጀንዳዎች ላይ የበለጠ ትኩረት መስጠት እንዳለበት ጠቅላይ ሚኒስትር ኃይለማርያም ደሳለኝ አሳሰቡ።ጠቅላይ ሚኒስትር ኃይለማርያም በኩዌት በሚካሄደው ሦስተኛው የአፍሮ-ዓረብ አገሮች የመሪዎች የትብብር ጉባዔ እንዲሳተፉ ከአገሪቱ አሚር የተላከውን ግብዣ ደብዳቤ ተቀብለዋል። ጠቅላይ ሚኒስትር ኃይለማርያም የኩዌት አሚር ልዩ ልዑክ መሐመድ አብዱላህ አቡ አል ሃሰንን ዛሬ በጽህፈት ቤታቸው ተቀብለው ባነጋገሩበት ወቅት እንዳሉት በኅዳር 2006 በኩዌት የሚካሄደው ጉባዔ የሚያሳልፋቸው የውሳኔ ሃሳቦች ወደ ተግባር የሚሸጋገሩ መሆን አለባቸው።ጉባዔው የሁለቱን ክፍለ-አህጉራት ሕዝቦች የበለጠ ተጠቃሚ በሚያደርጉ አጀንዳዎች ላይ የበለጠ ትኩረት ሊያደርግም ይገባል። ጠበሁለቱ ወገኖች መካከል ያለውን የኢኮኖሚ ግንኙነት የበለጠ ለማሳደግ ምሁራንን ያሳተፈ ጉባዔ እንዲዘጋጅም አቶ ኃይለ ማርያምሀሳብ አቅርበዋል።ኢትዮጵያና ኩዌት የመሰረቱት የሁለትዮሽ ግንኙነት እያደገ የመጣ ቢሆንም፤ በኢንቨስትመንት፣በግብርና ልማት፣በምግብ ዋስትና መስኮች ላይ ይበልጥ ተቀራርበው መስራት እንዳለባቸውም አመልክተዋል። በአገሮቹ መካከል ከዚህ ቀደም የተፈረሙት የተለያዩ ስምምነቶች በአፋጣኝ ወደ ትግበራ እንዲገቡ በሚኒስትሮች የጋራ ኮሚሽንና በየአገሮቹ ባሉ አምባሳደሮች በኩል ጉዳዩን ክትትል እንዲደረግበት መስማማታቸውን ውይይቱን የተከታሉት የውጭ ጉዳይ ሚኒስቴር ከፍተኛ ዲፕሎማት ለጋዜጠኞች ተናግረዋል። የኩዌት አሚር ልዩ ልዑክ መሐመድ አብዱላህ አቡ አል ሐሰን ከውይይቱ በኋላ ለጋዜጠኞች እንደገለጹት የአፍሮ-ዓረብ አገሮች ጉባዔ በሰላምና ጸጥታ፣በኢንቨስትመንት፣ በንግድ፣ በመሠረተ ልማት ዝርጋታ ላይ ትኩረት አድርጎ ይመክራል። ኢትዮጵያ እንደ አፍሪካ ኅብረት ሊቀመንበርነቷ ለጉባዔው ስኬት የሚቻላትን ድጋፍ ለማድረግ ዝግጁ መሆኗን ጠቅላይ ሚኒስትሩ መግለጻቸውንም ተናግረዋል። በአገሮቹ መካከል እያደገ ስለመጣው የሁለትዮሽ የትብብር ግንኙነት የበለጠ በሚጠናከርበት ሁኔታ ላይም ተወያይተዋል። እንድ ኢዜአ ዘገባ የመጀመሪያው የአፍሮ-ዓረብ የመሪዎች የትብብር ጉባኤ የተካሄደው እኤአ በ1977 በግብጽ መዲና ካይሮ ሲሆን፣ ሁለተኛው ደግሞ በ2010 በሊቢያ ሲርት ከተማ እንደነበር ለኢትዮጵያ ዜና አገልግሎት በዘገባው አስታውሷል። 